2016.gada .maijā Noteikumi Nr.

Rīgā (prot.Nr. §)

**Noteikumi par augļu un dārzeņu ražotāju organizācijām**

*Izdoti saskaņā ar* [*Lauksaimniecības un lauku attīstības likuma*](http://likumi.lv/ta/id/87480-lauksaimniecibas-un-lauku-attistibas-likums)*5.panta ceturto un septīto daļu un* [*9.panta*](http://likumi.lv/ta/id/87480-lauksaimniecibas-un-lauku-attistibas-likums#p9) *trešo daļu*

**I. Vispārīgie jautājumi**

1. Noteikumi nosaka:

1.1. augļu un dārzeņu ražotāju organizāciju atzīšanas kritērijus, atzīšanas kārtību, kā arī darbības nosacījumus un kontroli;

1.2. kārtību, kādā piešķir, administrē un uzrauga Eiropas Savienības atbalstu augļu un dārzeņu ražotāju organizācijām.

2. Augļu un dārzeņu ražotāju organizācija ir kooperatīvā sabiedrība, kura atbilst Eiropas Parlamenta un Padomes 2013. gada 17. decembra Regulas (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) 234/79, (EK) Nr. 1037/2001, (EK) Nr. 1037/2001 un (EK) Nr. 1234/2007, (turpmāk – regula Nr.1308/2013) 152. panta 1. punktā minētajām prasībām un kuru dibina augļu un dārzeņu ražotāji (turpmāk – ražotāju organizācija).

3. Ražotāju organizācijas atzīst, Eiropas Savienības atbalstu piešķir, administrē un uzrauga, kā arī darbības fondu un darbības programmas apstiprina Lauku atbalsta dienests (turpmāk – dienests).

**II. Ražotāju organizācijas atzīšanas kārtība un kontrole**

4. Kooperatīvā sabiedrība, kas pretendē uz ražotāju organizācijas atzīšanu (turpmāk –pretendents), atbilst šādiem kritērijiem:

4.1. tā pamatdarbība atbilst Komisijas 2011. gada 7. jūnija Īstenošanas Regulas (ES) Nr. [543/2011](http://eur-lex.europa.eu/eli/reg/2011/543?locale=LV), ar ko nosaka sīki izstrādātus noteikumus Padomes Regulas (EK) Nr. [1234/2007](http://eur-lex.europa.eu/eli/reg/2007/1234?locale=LV) piemērošanai attiecībā uz augļu un dārzeņu un pārstrādātu augļu un dārzeņu nozari, (turpmāk – regula Nr. [543/2011](http://eur-lex.europa.eu/eli/reg/2011/543?locale=LV)) 26. panta 1. punktā minētajām prasībām;

4.2. tā atbilst regulas Nr. [1308/2013](http://eur-lex.europa.eu/eli/reg/2007/1234?locale=LV) 154. panta 1. punkta "a", "b", "c" un "d" apakšpunktā minētajām prasībām;

4.3. tajā ir apvienojušies vismaz pieci regulas Nr. [1308/2013](http://eur-lex.europa.eu/eli/reg/2007/1234?locale=LV) 1. pielikuma IX daļā minēto produktu ražotāji (turpmāk – biedri);

4.4. pretendenta ieņēmumi par to produktu (bez pievienotās vērtības nodokļa) (turpmāk – produktu vērtība) realizāciju, kuri minēti regulas Nr. [1308/2013](http://eur-lex.europa.eu/eli/reg/2007/1234?locale=LV) 1. pielikuma IX daļā un kurus saražojis pretendents vai tā biedri, (turpmāk – atzītie produkti) pēdējo 12 mēnešu laikā pirms atzīšanas iesnieguma iesniegšanas (pēc stāvokļa iepriekšējā mēneša pirmajā datumā) ir vismaz:

4.4.1. 142 280 *euro* – pretendentam, kas nodarbojas tikai ar augļu un ogu ražošanu;

4.4.2. 284 570 *euro* – pretendentam, kas nodarbojas gan ar augļu un ogu, gan dārzeņu ražošanu;

4.4.3. 996 010 *euro*– pretendentam, kas nodarbojas ar dārzeņu ražošanu;

4.5. šo noteikumu 4.4. apakšpunktā minēto atzīto produktu vērtība ir lielāka par pretendenta citu realizēto lauksaimniecības (augkopības) produktu kopējo vērtību;

4.6. tā nodokļu parāda kopsumma nepārsniedz 150 *euro*, vai arī ir iesniegts Valsts ieņēmumu dienesta lēmums par nodokļu maksājumu termiņa pagarinājumu vai atlikšanu uz laiku līdz vienam gadam.

5. Ja pretendents ir nodibināts mazāk nekā gadu pirms atzīšanas iesnieguma iesniegšanas, dienests minēto realizēto atzīto produktu vērtību aprēķina, ņemot vērā pretendenta biedru realizēto atzīto produktu vērtību.

6. Regulas Nr. [543/2011](http://eur-lex.europa.eu/eli/reg/2011/543?locale=LV) 50. panta 7. punkta "b" apakšpunktā minētais attālums ir uzskatāms par lielu, ja tas pārsniedz 300 kilometru.

7. Lai pretendētu uz ražotāju organizācijas atzīšanu, pretendents iesniedz dienestā atzīšanas iesniegumu ([1. pielikums](http://likumi.lv/doc.php?id=232350#piel1)) un pretendenta biedru vienošanās protokola kopiju par dalību ražotāju organizācijā.

8. Dienests saskaņā ar normatīvajiem aktiem par kārtību, kādā iestādes sadarbojas un sniedz informāciju elektroniskā veidā, kā arī nodrošina un apliecina šādas informācijas patiesumu, no attiecīgajām iestādēm iegūst:

8.1. pretendenta statūtu kopiju;

8.2. informāciju par pretendenta reģistrāciju Uzņēmumu reģistrā;

8.3. informāciju par gada pārskatu (par pēdējo noslēgto gadu pirms atzīšanas iesnieguma iesniegšanas). Ja pretendents ir nodibināts mazāk nekā gadu pirms atzīšanas iesnieguma iesniegšanas, dienests iegūst informāciju par pretendenta biedru gada pārskatu vai informāciju par biedru gada ienākumu deklarāciju.

9. Dienests izvērtē šo noteikumu [7.](http://likumi.lv/doc.php?id=232350#p7)un [8.punktā](http://likumi.lv/doc.php?id=232350#p8) minētos dokumentus un Regulas Nr. 1308/2013 154. panta 4. punkta “a” apakšpunktā noteiktajā termiņā pēc regulas Nr. [543/2011](http://eur-lex.europa.eu/eli/reg/2011/543?locale=LV) 104. panta 1. punktā minēto pārbaužu veikšanas pieņem vienu no šādiem lēmumiem:

9.1. par pretendenta atzīšanas iesnieguma apstiprināšanu un atzītas ražotāju organizācijas statusa piešķiršanu;

9.2. par atzīšanas iesnieguma noraidīšanu, ja:

9.2.1. pretendents neatbilst šo noteikumu 4. punktā minētajām prasībām;

9.2.2. veicot pārbaudes pretendentā vai tā biedru saimniecībās, konstatēts, ka atzīšanas iesniegumā norādītā informācija nav patiesa.

10. Ja saskaņā ar regulas Nr. 543/2011 63. panta 2. punktu pretendents šo noteikumu 7. punktā minēto iesniegumu iesniedz reizē ar darbības programmu, tad dokumentu iesniegšanas termiņš ir kārtējā gada 20. oktobris. Dienests šo noteikumu 9. un 29. punktā minēto lēmumu pretendentam paziņo līdz nākamā gada 20. janvārim.

11. Pretendenta atbilstību šo noteikumu 4. punktā minētajiem kritērijiem dienests izvērtē regulas Nr. [543/2011](http://eur-lex.europa.eu/eli/reg/2011/543?locale=LV) 104. panta 1. punktā noteiktajās pārbaudēs.

12. Pēc dienesta pieprasījuma Pārtikas un veterinārais dienests reizi gadā (audzēšanas sezonā) veic ražotāju organizācijas produktu kvalitātes pārbaudi un 10 darbdienu laikā informē dienestu par pārbaudes rezultātiem.

13. Regulas Nr. 543/2011 28. panta 2. punktā minētās funkcijas pilda dienests.

**III. Ražotāju organizācijas darbības nosacījumi**

14. Vienam ražotāju organizācijas biedram kopā ar tā saistītajām personām nav vairāk kā 50 procentu balsstiesību. Šo noteikumu izpratnē par saistītām personām tiek uzskatītas personas atbilstoši likumam “Par nodokļiem un nodevām”.

15. Ražotāju organizācijas biedri pašu saražotos atzītos produktus realizē ar ražotāju organizācijas starpniecību saskaņā ar regulas Nr. 543/2011 26. panta prasībām. Regulas Nr. 543/2011 26.a panta 1. punktā minētais maksimālais atzīto produktu apjoms, ko ražotāju organizācijas biedrs ar ražotāju organizācijas atļauju var pārdot tieši saimniecībā vai ārpus tās gala patērētājiem personīgām vajadzībām, nepārsniedz 25 procentus no biedra saražoto un realizēto atzīto produktu kopējā apjoma.

16. Regulas Nr. 543/2011 26. panta 1. punkta trešajā daļā noteiktajā termiņā ražotāju organizācijas biedri glabā dokumentāciju, kas apliecina ražotāju organizācijas biedru apkopoto piedāvājumu un produktu laišanu tirgū (grāmatvedības un darījumu apliecinošus dokumentus vai to atvasinājumus, piegādes līgumus, saraksti par realizējamiem produktiem, to daudzumu, cenu un citiem piegādes nosacījumiem).

17. Ražotāju organizācija saskaņā ar regulas Nr. 1308/2013 155. pantu un regulas Nr. 543/2011 27. pantu ir tiesīga izmantot ārpakalpojumu.

18. Par izstāšanos no ražotāju organizācijas biedrs to rakstiski informē vismaz sešus mēnešus iepriekš. Lēmums par izstāšanos stājas spēkā ražotāju organizācijas statūtos noteiktajā kārtībā.

19. Ražotāju organizācijas biedram pēc izstāšanās no ražotāju organizācijas 12 mēnešus ir aizliegts iestāties ražotāju grupā, kura ir atzīta saskaņā ar normatīvajiem aktiem par augļu un dārzeņu ražotāju grupu atzīšanu, to darbības nosacījumiem un kontroli, kā arī kārtību, kādā piešķir, administrē un uzrauga valsts un Eiropas Savienības atbalstu augļu un dārzeņu ražotāju grupām.

20. Ja nav ievēroti atzīšanas kritēriji, ražotāju organizācijai piemēro regulas Nr. 543/2011 114. pantā noteiktās sankcijas.

**IV. Atbalsta piešķiršanas, administrēšanas un uzraudzības kārtība**

21. Ražotāju organizācija atbilstoši regulas Nr. [543/2011](http://eur-lex.europa.eu/eli/reg/2011/543?locale=LV) 58. panta 3. punktam un 59. pantam, kā arī regulas Nr. 1308/2013 33. pantam izstrādā darbības programmu (2. pielikums), nosaka darbības programmas mērķus un nodrošina, ka:

21.1. darbības programmā iekļautās attiecināmās izmaksas tiek noteiktas atbilstoši konkrētam pasākumam un tā tirgus cenai;

21.2. darbības programma atbilst šādiem pareizas finanšu vadības principiem:

21.2.1. saimnieciskuma principam, tas ir, resursi, ko ražotāju organizācija lieto savas darbības nodrošināšanai, attiecīgā laikā ir pieejami pienācīgā apmērā un par labāko cenu;

21.2.2. lietderības principam, tas ir, labākās attiecības nodrošināšanai starp izmantotajiem resursiem un gūto rezultātu;

21.2.3. efektivitātes principam, tas ir, konkrētu izvirzīto mērķu un paredzēto rezultātu sasniegšanai.

22. Ja vismaz 80 procentu ražotāju organizācijas biedru attiecībā uz atzītajiem produktiem ir uzņēmušies normatīvajos aktos par valsts un Eiropas Savienības atbalsta piešķiršanu, administrēšanu un uzraudzību vides, klimata un lauku ainavas uzlabošanai 2014.–2020. gada plānošanas periodā noteiktās saistības pasākuma "Bioloģiskā lauksaimniecība" un “Agrovide un klimats” aktivitātē "Vidi saudzējošu metožu pielietošana dārzkopībā" un ražotāju organizācija to ir norādījusi darbības programmā, ražotāju organizācija ir izpildījusi regulas Nr. 1308/2013 33. panta 5. punktā minēto prasību.

23. Ražotāju organizācija darbības programmā neiekļauj regulas Nr. [543/2011](http://eur-lex.europa.eu/eli/reg/2011/543?locale=LV) 58. panta 2. punktā minētās darbības un par tām nesaņem atbalstu.

24. Darbības programmā iekļautos pasākumus finansē tikai no fonda, kas saskaņā ar regulas Nr. 1308/2013 32. pantu ir piesaistīts atsevišķam ražotāju organizācijas bankas kontam vai kontiem (turpmāk – darbības fonds). Regulas Nr. [543/2011](http://eur-lex.europa.eu/eli/reg/2011/543?locale=LV) 28. pantā minētā ražotāju organizācija bankas kontu atver tajā Eiropas Savienības dalībvalstī, kurā tā ir reģistrēta un saņēmusi atzīšanu.

25. Ražotāju organizācija savā grāmatvedības uzskaites sistēmā darbības fonda ieņēmumus un izdevumus uzskaita atsevišķi.

26. Personāla un konsultantu izmaksas, kas tiek segtas saskaņā ar regulas Nr. 543/2011 IX pielikuma 2. punkta “b” apakšpunktu, nepārsniedz 20 procentu no attiecīgajam gadam apstiprinātā darbības fonda. Tādās ārkārtas apstākļu situācijās kā dabas katastrofa, kas būtiski ietekmē ražotāju organizācijas produktu ražošanu, vai augu saslimšana, kas skārusi vismaz 50 procentu no ražotāju organizācijas atzīto produktu ražojošajām platībām, personāla un konsultantu izmaksas attiecīgajā gadā nepārsniedz 35 procentus no konkrētajam gadam apstiprinātā darbības fonda, ja attiecīgo pakalpojumu iepērk kā ārpakalpojumu.

27. Darbības programmas mērķu sasniegšanai ražotāju organizācija paredz šādu ikgadējā darbības fonda maksimālos attiecināmo izmaksu apmēru regulas Nr. 1308/2013 33. panta 1. punktā minēto mērķu sasniegšanai:

27.1. līdz 70 procentiem – ražošanas plānošanai;

27.2. līdz 70 procentiem – atzīto produktu kvalitātes uzlabošanai;

27.3. līdz 50 procentiem – tirdzniecības uzlabošanai un atzīto produktu komercvērtības paaugstināšanai;

27.4. līdz 30 procentiem – pētniecībai un eksperimentālai ražošanai;

27.5. līdz 30 procentiem – apmācībai;

27.6. līdz 30 procentiem – krīžu novēršanai un pārvarēšanai;

27.7. līdz 30 procentiem – darbībām vides jomā, bet ievērojot regulas Nr. 1308/2013 33. panta 5. punktā minētās prasības;

27.8. līdz diviem procentiem – regulas Nr. [543/2011](http://eur-lex.europa.eu/eli/reg/2011/543?locale=LV) IX pielikuma 2. punkta "a" apakšpunktā minētajām izmaksām.

28. Ražotāju organizācija līdz kārtējā gada 15. septembrim iesniedz dienestā darbības programmu, ko plāno īstenot no nākamā gada 1. janvāra. Darbības programmai pievieno:

28.1. ražotāju organizācijas biedru kopsapulces lēmumu par darbības fonda izveidošanu, norādot attiecīgo bankas kontu numurus;

28.2. informāciju par darbības fondu ([3. pielikums](http://likumi.lv/doc.php?id=232350#piel3)) un aprēķināto iemaksu apmēru fondā pirmajā programmas īstenošanas gadā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 54. pantu.

29. Dienests izvērtē ražotāju organizācijas darbības programmu un tai pievienotos dokumentus, veic regulas Nr. [543/2011](http://eur-lex.europa.eu/eli/reg/2011/543?locale=LV) 104. pantā noteiktās pārbaudes un līdz 64. panta 2. punktā noteiktajam termiņam pieņem vienu no šādiem lēmumiem:

29.1. par darbības programmas un nākamā gada darbības fonda apmēra apstiprināšanu;

29.2. par darbības programmas noraidīšanu, ja:

29.2.1. darbības programma neatbilst šo noteikumu 21., 23., 24., 26. un 27. punkta nosacījumiem;

29.2.2. darbības fonds netiek pārvaldīts saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 53. pantā noteiktajām prasībām;

29.2.3. veicot pārbaudes ražotāju organizācijā vai organizācijas biedru saimniecībā, konstatēts, ka darbības programmā norādītā informācija nav patiesa.

30. Ražotāju organizācija katru gadu līdz 15. septembrim iesniedz dienestā informāciju par plānoto darbības fonda apmēru nākamajam darbības programmas gadam, lai noteiktu maksimālo atbalsta apmēru saskaņā ar regulas Nr. 1308/2013 34. panta 2. punktu.

31. Lai apstiprinātu grozījumus darbības programmā, ražotāju organizācija iesniedz dienestā iesniegumu ([4. pielikums](http://likumi.lv/doc.php?id=232350#piel4)):

31.1. līdz 15. septembrim, ja grozījumus paredzēts piemērot no nākamā gada 1. janvāra;

31.2. darbības programmas īstenošanas laikā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 66. panta 3. punkta “b” un “c” punktu, bet ne vēlāk kā līdz 1. decembrim.

32. Dienests izskata šo noteikumu [31. punktā](http://likumi.lv/doc.php?id=232350#p28) minēto iesniegumu un pieņem vienu no šādiem lēmumiem:

32.1. par darbības programmas grozījumu apstiprināšanu;

32.2. par darbības programmas grozījumu noraidīšanu, ja tie neatbilst sākotnēji apstiprinātās programmas mērķiem un šo noteikumu 21., 23., 24., 26. un 27. punktā minētajām prasībām.

33. Saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 66. panta 3. punkta "c" apakšpunktu ražotāju organizācija, iesniedzot iesniegumu šo noteikumu 31.2. apakšpunktā minētajā gadījumā, ir tiesīga samazināt darbības fonda summu attiecīgajā gadā par 30 procentiem no sākotnēji apstiprinātās summas.

34. Par darbības programmas grozījumiem neuzskata plānotās pasākuma izmaksu summas samazinājumu, kas radusies iepirkuma procedūras piemērošanas dēļ.

35. Dienests lēmumu par šo noteikumu:

35.1. 31.1. apakšpunktā minēto iesniegumu pieņem regulas Nr. 543/2011 65. panta 3. punktā noteiktajā termiņā;

35.2. 31.2. apakšpunktā minēto iesniegumu pieņem triju mēnešu laikā, nepārsniedzot regulas Nr. 543/2011 66. panta 2. punktā noteikto datumu.

36. Ikgadējo maksimālo atbalsta apmēru un regulas Nr. [1308/2013](http://eur-lex.europa.eu/eli/reg/2007/1234?locale=LV) 34. panta 1. un 2. punktā noteikto maksimālo atbalsta apmēru darbības programmas īstenošanas gadam nosaka atbilstoši regulas Nr. [543/2011](http://eur-lex.europa.eu/eli/reg/2011/543?locale=LV) 51. panta 2. punkta "a" apakšpunktā minētajam atsauces periodam.

37. Atbalstu apstiprināto darbības programmu īstenošanai un tajās izvirzīto mērķu sasniegšanai piešķir šādiem pasākumiem:

37.1. ražošanas plānošanai:

37.1.1. ilggadīgo augļkopības kultūru (izņemot zemenes) stādu iegādei, stādījumu balstu sistēmu un stādījumu ierīkošanai, lai paplašinātu jau esošo audzējamo ilggadīgo augļkopības kultūru šķirņu platību;

37.1.2. specializēto sēšanas, stādīšanas, kopšanas, laistīšanas, ražas novākšanas iekārtu un tehnikas iegādei, kā arī ieguldījumiem ražotāju organizācijas iekšējos pārvadāšanas autotransporta līdzekļos. Iekšējā pārvadāšana šo noteikumu izpratnē ir produkcijas transportēšana no ražotāju organizācijas biedra saimniecības uz ražotāju organizāciju. Par autotransporta līdzekļiem šajos noteikumos tiek uzskatīti autotransporta līdzekļi saskaņā ar Autopārvadājumu likuma 1. panta sesto punktu;

37.1.3. zemo un augsto plēves tuneļu un siltumnīcu būvniecībai vai pārbūvei;

37.1.4. segto platību audzēšanas iekārtu un tām paredzētā papildaprīkojuma iegādei;

37.1.5. kultūraugu pārklāju un tiem paredzētā uzklāšanas un novākšanas aprīkojuma iegādei;

37.1.6. datortehnikas, datu nesēju un ražošanas kontroles specifisko programmatūru iegādei ražošanas rādītāju reģistrēšanai, kā arī izdevumiem saistībā ar datorizētām datubāzēm atzīto produktu izsekojamības nodrošināšanai, tai skaitā izmaksām šo programmatūru izstrādei un to licencēm;

37.1.7. ražotāju organizāciju biedru un darbinieku apmācībai par šo noteikumu 37.1.6. apakšpunktā minēto programmatūru un datubāzu lietošanu;

37.1.8. atļaujas saņemšanai Latvijā reģistrēta augu aizsardzības līdzekļa lietojuma paplašinājumam;

37.2. atzīto produktu kvalitātes uzlabošanai:

37.2.1. atzīto produktu šķirošanas, pirmapstrādes, fasēšanas (arī uz lauka) un kraušanas iekārtu un aprīkojuma iegādei;

37.2.2. atzīto produktu šķirošanas, fasēšanas, īslaicīgās uzglabāšanas, tostarp kraušanas, sagatavošanas tirgum, kā arī atzīto produktu atdzesēšanas būvju, aukstumglabātavu un glabātavu ar kontrolējamu atmosfēru būvei, pārbūvei un atjaunošanai atbilstoši līgumiem ar trešajām personām par attiecīgo darbu veikšanu un šo noteikumu 5. pielikumā noteiktajam maksimālajam atbalsta apmēram;

37.2.3. iekārtu un aprīkojuma iegādei higiēnas prasību nodrošināšanai ēkās, kurās notiek atzīto produktu primārā ražošana (pirmapstrāde, šķirošana, uzglabāšana) un fasēšana;

37.2.4. tādu iekārtu iegādei, kas paredzētas atzīto produktu atdzesēšanai uz lauka un temperatūras režīma nodrošināšanai transportēšanas automašīnās;

37.2.5. atzīto produktu uzglabāšanas un transportēšanas konteineru iegādei;

37.2.6. kultūraugu pretsalnu un pretkrusas pārklāju un tiem paredzētā uzklāšanas un novākšanas aprīkojuma iegādei;

37.2.7. laboratorijas ēku būvniecībai, atjaunošanai un pārbūvei un to aprīkojuma iegādei;

37.2.8. ražotāju organizācijas iekšējās atzīto produktu kvalitātes sistēmas izveidei un uzturēšanai;

37.2.9. no glabātavas izņemto atzīto produktu un tāda ūdens analīžu veikšanai (tostarp attiecināmai paraugu ņemšanai), kuru izmanto atzīto produktu ražošanai un mazgāšanai;

37.2.10. atļaujas saņemšanai reģistrā iekļautā augu aizsardzības līdzekļa lietošanas jomas paplašināšanai, kā arī reģistrācijas nosacījumiem neatbilstošo augu aizsardzības līdzekļu lietošanas atļaujas saņemšanai;

37.2.11. jaunu bioloģisko atzīto produktu līniju izveidei;

37.2.12. personāla un tādu konsultantu tiešajām izmaksām, kuri uzrauga kultūraugu audzēšanu un atzīto produktu kvalitāti, arī pārbaudi, novākšanu un uzglabāšanu, un sniedz konsultācijas par to;

37.2.13. organiskā un minerālmēslu izkliedes iekārtu un augu aizsardzības līdzekļu smidzinātāju iegādei;

37.3. tirdzniecības uzlabošanai un atzīto produktu komercvērtības paaugstināšanai:

37.3.1. atzīto produktu ar augstāku pievienoto vērtību pirmapstrādes, mazgāšanas, specializētas šķirošanas, fasēšanas un pakošanas iekārtu iegādei;

37.3.2. atzītiem produktiem ar augstāku pievienoto vērtību paredzēto specializēto svēršanas iekārtu un svēršanas aprīkojuma iegādei;

37.3.3. atzīto produktu iesaiņojuma un iepakojuma izstrādei;

37.3.4. jaunu ilggadīgo augļkopības kultūru (izņemot zemenes) šķirņu stādu iegādei, stādījumu balstu sistēmu un stādījumu ierīkošanai, lai paplašinātu esošo atzīto produktu sortimentu;

37.3.5. atzīto produktu pārdošanas veicināšanai un komunikācijai (informācijas izvietošana elektroniskajos sakaru līdzekļos, sabiedriskās attiecības ar plašsaziņas līdzekļiem, reklāma, izglītojoši pasākumi), tostarp prezentācijām vai degustācijām tirdzniecības vietās, mārketinga konsultantu pakalpojumiem un tirdzniecības stendu iegādei;

37.3.6. ražotāju organizācijas tirdzniecības zīmju izstrādei un reģistrēšanai;

37.3.7. dalības maksai gadatirgos un izstādēs, kā arī stendu īrei un informatīvo materiālu un brošūru izgatavošanai;

37.3.8. jaunu atzīto produktu izstrādei;

37.3.9. datubāzu sistēmu izstrādei, lai koordinētu piedāvājumu un atzīto produktu realizāciju;

37.3.10. informācijas iegūšanai par tirgus situāciju un patērētāju iepirkšanās paradumiem;

37.3.11. tirgus (sortimenta, tirgus dinamikas, patēriņa tendenču) izpētei;

37.3.12. ražotāju organizācijas tīmekļa vietnes izstrādei un uzturēšanai;

37.3.13. personāla izmaksām, kas saistītas ar atzīto produktu tirdzniecības uzlabošanu un komercvērtības paaugstināšanu un tirgus pieprasījuma izpēti;

37.4. pētniecībai un eksperimentālai ražošanai:

37.4.1. kultūraugu audzēšanas un ražas rādītāju uzskaites aprīkojuma iegādei lauka izmēģinājumu nodrošināšanai, izņemot kultūraugu audzēšanas vispārējās izmaksas;

37.4.2. pētniecisko izmēģinājumu veikšanai;

37.4.3. inovatīvu atzīto produktu izstrādes pamatojumam tirgus pētījumos, tostarp degustācijai un pircēju attieksmes analīzei pret jauno atzīto produktu;

37.4.4. informācijas iegūšanai par tirgus situāciju un patērētāju iepirkšanās paradumiem, lai atrastu tirgus nišu jaunam atzītajam produktam;

37.4.5. personāla un tādu konsultantu specifiskajām izmaksām, kuri uzrauga jaunu kultūru izstrādi, audzēšanu un kvalitāti un sniedz konsultācijas par to, lai nodrošinātu augstu produktu kvalitāti vai uzlabotu tirdzniecības apjomu;

37.5. apmācībai, lai veicinātu konsultāciju pakalpojumu pieejamību:

37.5.1. ar biedru apmācību tieši saistītu telpu aprīkojuma iegādei;

37.5.2. ražotāju organizācijas biedru un ražošanas personāla apmācībai atzīto produktu kvalitātes nodrošināšanas, augu aizsardzības līdzekļu lietošanas, ražas novākšanas metožu, ražas plānošanas, riska menedžmenta un datorprasmju jomā;

37.5.3. trešo personu sniegtām konsultācijām ražotāju organizācijas biedriem un to darbiniekiem par ieguldījumu optimizēšanu, augu aizsardzību, pārtikas drošību un higiēnu, atzīto produktu kvalitātes shēmu sertifikāta iegūšanu, ražas novākšanu, vides aizsardzību, atzīto produktu ražošanas procesa organizēšanu, loģistiku, efektīvu enerģijas izmantošanu un personāla vadību, integrētajām un bioloģiskajām lauksaimniecības metodēm un jautājumiem, kas saistīti ar ražotāju organizācijas grāmatvedību un mārketingu;

37.6. krīžu novēršanai un pārvarēšanai saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) III nodaļas 2., 3., 4., 5., 6. un 7. iedaļu:

37.6.1. atzīto produktu izņemšanai no tirgus saskaņā ar šo noteikumu V nodaļu;

37.6.2. priekšlaicīgai ražas novākšanai vai ražas nenovākšanai saskaņā ar šo noteikumu V nodaļu;

37.6.3. atzītā produkta negaidītas pārprodukcijas gadījumā – atzīto produktu pārdošanas veicināšanai un komunikācijai (informācijas izvietošana elektroniskajos sakaru līdzekļos, sabiedriskās attiecības ar plašsaziņas līdzekļiem, reklāma, izglītojoši pasākumi), tostarp prezentācijām vai degustācijām tirdzniecības vietās, mārketinga konsultantu pakalpojumu izmaksu segšanai, tirdzniecības stendu iegādei, dalības maksas segšanai gadatirgos, izstādēs, kā arī stendu īrei un informatīvo materiālu izgatavošanai;

37.6.4. apmācībai par krīžu novēršanas un pārvarēšanas darbībām (produktu kvalitātes shēmu sertifikāta iegūšana, atzīto produktu ražošanas procesa organizēšana, loģistika, mārketinga pasākumi);

37.6.5. ražotāju organizācijas sējumu vai stādījumu ražas apdrošināšanai saskaņā ar normatīvajiem aktiem par kārtību, kādā administrē un uzrauga lauksaimniecības risku fondu, nosaka iemaksu veikšanu un kompensāciju izmaksu no fonda;

37.6.6. savstarpējā atbalsta fonda izveides administratīvajām izmaksām atbilstoši regulas Nr. [543/2011](http://eur-lex.europa.eu/eli/reg/2011/543?locale=LV) 90. panta 2. punkta "a" apakšpunktā noteiktajām maksimālajām likmēm;

37.7. vides aizsardzības pasākumiem un videi labvēlīgām ražošanas metodēm:

37.7.1. tādu iekārtu iegādei, uzstādīšanai un projektēšanai, kas ļauj savākt nokrišņu ūdeni no siltumnīcu jumtiem un to atkārtoti izmantot laistīšanai segtās platībās;

37.7.2. slēgtās apūdeņošanas sistēmas iekārtu iegādei, uzstādīšanai un projektēšanai;

37.7.3. ūdeni taupošo apūdeņošanas sistēmu iekārtu iegādei, uzstādīšanai un projektēšanai, lai aizstātu esošās mazefektīvās iekārtas;

37.7.4. tādu iekārtu iegādei, uzstādīšanai un projektēšanai, kas ļauj savākt, uzglabāt, dezinficēt un atkārtoti izmantot ūdeni atzīto produktu mazgāšanai;

37.7.5. jaunu, ar atjaunojamiem enerģijas avotiem darbināmu apkures iekārtu iegādei un uzstādīšanai, kuru kopējā jauda nepārsniedz trīs megavatus, lai nomainītu esošās ar fosilo kurināmo darbināmās apkures iekārtas;

37.7.6. koģenerācijas sistēmu iegādei un uzstādīšanai;

37.7.7. siltumnīcu seguma nomaiņai, lai aizstātu esošo seguma materiālu ar efektīvāku siltumizolējošu materiālu;

37.7.8. siltuma ekrānu iegādei un uzstādīšanai segtās platībās;

37.7.9. siltuma buferu tvertņu iegādei un uzstādīšanai;

37.7.10. kompostēšanas iekārtu iegādei un uzstādīšanai;

37.7.11. šķeldojamo iekārtu iegādei;

37.7.12. bioloģisko augu aizsardzības līdzekļu vai kaitēkļu dabisko ienaidnieku iegādei;

37.7.13. materiālu un aprīkojuma – feromonu, slazdu, prognozēšanas iekārtu, meteostaciju un tām nepieciešamo programmatūru un to licenču – iegādei un uzstādīšanai, lai optimizētu augu aizsardzības līdzekļu lietošanu atzīto produktu sējumos un stādījumos;

37.7.14. stropu un apputeksnēšanas kukaiņu iegādei segtām platībām;

37.7.15. bioloģiski noārdāmās mulčas plēves vai bioloģiski noārdāmā uzsiešanas materiāla iegādei;

37.7.16. bioloģiski noārdāmā substrāta iegādei;

37.7.17. vides pasākumu ieviešanas apmācībai un konsultācijām.

38. Šo noteikumu 37.5.2., 37.5.3., 37.6.4. un 37.7.17. apakšpunktā minētie pasākumi nav attiecināmi uz ražotājiem, kas nav ražotāju organizācijas biedri, kā arī uz atsevišķu ražotāju organizācijas biedru saimniecības uzlabošanu, izņemot, ja biedrs ir vienīgais attiecīgā atzītā produkta ražotājs ražotāju organizācijā.

39. Šo noteikumu 37.2.11., 37.3.8. un 37.4.5. apakšpunktā minēto pasākumu izmaksās iekļauj tikai tās izmaksas, kas ir saistītas ar jaunu atzīto produktu (kultūraugu) ieviešanu.

40. Šo noteikumu 37.3.5. un 37.6.3. apakšpunktā minēto pasākumu izmaksas ir attiecināmas, ja atzītā produkta pārdošanas veicināšana ir pamatota ar attiecīgā atzītā produkta būtiskajām vai raksturīgajām īpašībām. Jebkura norāde uz atzīto produktu izcelsmi un ražotāju ir otršķirīga attiecībā pret šā produkta pārdošanas veicināšanas pasākuma galveno mērķi.

41. Šo noteikumu 37.7.1., 37.7.2., 37.7.3., 37.7.4., 37.7.6., 37.7.7., 37.7.8. un 37.7.9. apakšpunktā minēto pasākumu izmaksas ir attiecināmas, ja ražotāju organizācija pamato, ka attiecīgā iekārta samazina izmantotā ūdens, kurināmā vai enerģijas patēriņu par 25 procentiem salīdzinājumā ar esošo situāciju. Šo noteikumu 37.7.7. apakšpunktā minētā ieguldījuma 25 procentu enerģijas ietaupījumu pierāda energoaudita vai energoefektivitātes aprēķins, kurā iekļauta informācija par siltumnīcas enerģijas patēriņu pirms un pēc tās atjaunošanas vai pārbūves.

42. Šo noteikumu 37.7.5. un 37.7.6. apakšpunktā minēto pasākumu izmaksas ir attiecināmas, ja uzstādīto iekārtu jauda nepārsniedz ražotāju organizācijas patēriņam nepieciešamo jaudu.

43. Šo noteikumu 37.7.10. apakšpunktā minētās kompostēšanas iekārtas jauda atbilst ražotāju organizācijai nepieciešamajam komposta daudzumam.

44. Ražotāju organizācija, īstenojot šo noteikumu 37.7.12., 37.7.13., 37.7.15. un 37.7.16. apakšpunktā minētos pasākumus, uzņemas piecu gadu saistības noteiktā platībā lietot bioloģiskos augu aizsardzības līdzekļus, kaitēkļus ierobežojošos līdzekļus, bioloģiski noārdāmo kultūraugu uzsiešanas materiālu, bioloģiski noārdāmās mulčas plēvi vai substrātu. Šajā punktā minētās darbības neīsteno to ražotāju organizācijas biedru platībās, kuri uzņēmušies šo noteikumu 22. punktā minētās saistības. Attiecināmās izmaksas nepārsniedz bioloģisko un konvencionālo metožu izmaksu starpību.

45. Jebkuri ieguldījumi, kas īstenoti saskaņā ar apstiprināto darbības programmu, ir ražotāju organizācijas īpašums visu tā amortizācijas periodu. Ēkas un būves ir ražotāju organizācijas īpašums ne mazāk kā piecus gadus pēc pēdējā atbalsta maksājuma saņemšanas par konkrēto ieguldījumu. Minētajā laikposmā ražotāju organizācija par publisko finansējumu iegūtos pamatlīdzekļus neatsavina, nepatapina, neizīrē un neiznomā.

46. Ja ražotāju organizācijas biedrs, kura saimniecībā ir īstenoti ieguldījumi saskaņā ar apstiprināto darbības programmu, izstājas no ražotāju organizācijas, viņš nodod šo ieguldījumu ražotāju organizācijai vai patur to savā īpašumā, atmaksājot ražotāju organizācijas darbības fondā attiecīgā ieguldījuma atlikušo amortizācijas vērtību.

47. Ja ražotāju organizācija darbības programmā iekļauto preču iegādei izmanto finanšu līzingu, iegādātā prece kļūst par ražotāju organizācijas īpašumu līdz attiecīgās darbības programmas perioda beigām.

48. Ražotāju organizācija atbalstu par šo noteikumu 37. punktā minēto pasākumu īstenošanu saņem:

48.1. pēc attiecīgā darbības programmas īstenošanas gada saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 69. panta 1. punktu;

48.2. avansa maksājuma veidā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 71. pantu;

48.3. daļēja maksājuma veidā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 72. pantu.

49. Ražotāju organizācija ne vēlāk kā piecu darbdienu laikā pēc lēmuma pieņemšanas par iepirkumu procedūras uzvarētāju iesniedz dienestā izvērtēšanai iepirkumu procedūras dokumentus vai aprakstu par cenas izvēli saskaņā ar normatīvajiem aktiem par iepirkumu procedūras piemērošanu un šādiem nosacījumiem:

49.1. ja paredzamā līguma summa ir no 170 000 līdz 500 000 *euro* būvdarbu iepirkumiem vai no 70 000 līdz 500 000 *euro* preču un pakalpojumu iepirkumiem, ražotāju organizācija, lai iegādātos preces un pakalpojumus, nosaka piedāvājuma sagatavošanai pietiekamu iesniegšanas termiņu saskaņā ar normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem;

49.2. ja paredzamā līguma summa būvdarbu vai preču un pakalpojumu iepirkumiem pārsniedz 500 000 *euro*, ražotāju organizācija, lai uzsāktu būvdarbus vai iegādātos preces un pakalpojumus, nosaka piedāvājuma sagatavošanai pietiekamu iesniegšanas termiņu, kas nav īsāks par 30 darbdienām, skaitot no nākamās darbdienas pēc uzaicinājuma publicēšanas Iepirkumu uzraudzības biroja tīmekļa vietnē;

49.3. ja darbības programmā paredzēto ieguldījumu izmaksas ir lielākas par 700 *euro*, izvēlas visizdevīgāko piedāvājumu, kura noteikšanā viens no kritērijiem ir zemākā cena. To apliecina ar vismaz divu derīgu piedāvājumu salīdzināšanu konkrētai iegādei;

49.4. ja iepirkuma summa pārsniedz 70 000 *euro*, ražotāju organizācija iepirkuma tehniskajā specifikācijā iekļauj nosacījumu, ka preces vai pakalpojuma piegādātājam vai būvdarbu veicējam ir vismaz viena gada darbības pieredze jomā, ar kuru saistīts iepirkums, un iesniedz trīs derīgus piedāvājumus, bet attiecībā uz specifisku (īpaši izgatavotu, izstrādātu vai pielāgotu) iekārtu iegādi – divus derīgus piedāvājumus.

50. Ja šo noteikumu 49.3. un 49.4. apakšpunktā minētajā iepirkuma procedūrā ražotāju organizācija ir saņēmusi tikai vienu piedāvājumu, ražotāju organizācija dienestā iesniedz dokumentus, kas pierāda preču, pakalpojumu vai būvniecības līgumcenas pamatotību un atbilstību tirgus cenai.

51. Ja iepirkuma procedūra attiecas uz būvdarbiem (jaunbūvi, pārbūvi vai būves atjaunošanu saskaņā ar šo noteikumu 5. pielikumu), ražotāju organizācija dienestā papildus iesniedz:

51.1. būvprojektu un būvatļauju ar atzīmi par projektēšanas nosacījumu izpildi vai paskaidrojuma rakstu, vai apliecinājuma karti ar būvvaldes atzīmi par būvniecības akceptu;

51.2. būvdarbu izmaksu tāmi, ja atbilstoši plānotajai būvniecībai būvvalde pretendentam izsniegusi paskaidrojuma rakstu vai apliecinājuma karti;

52. Ražotāju organizācija papildus šo noteikumu 49. un 51. punktā noteiktajiem dokumentiem dienestā iesniedz ilgtermiņa nomas līguma kopiju:

52.1. kas apliecina, ka būvdarbi un ilggadīgo augļkopības kultūraugu stādījumu ierīkošana notiks uz ražotāju organizācijas nomātas zemes, ēkās vai būvēs, ja tās nav ražotāju organizācijas īpašumā;

52.2. attiecībā uz nekustamo īpašumu, kurā, īstenojot darbības programmu, paredzēts uzstādīt stacionāros pamatlīdzekļus, ja attiecīgais nekustamais īpašums nav ražotāju organizācijas īpašumā. Uzstādot stacionāros pamatlīdzekļus ražotāju organizācijas biedra nekustamajā īpašumā, ražotāju organizācija nodrošina iespēju atgūt ieguldījumu vai tā atlikušo vērtību.

53. Šo noteikumu 52. punktā minētā nomas līguma termiņš nav īsāks par 10 gadiem. Ražotāju organizācija ilgtermiņa nomas līgumu reģistrē zemesgrāmatā līdz šo noteikumu 56. punktā minētā atbalsta iesnieguma iesniegšanai.

54. Dienests pēc visu šo noteikumu 49. un 51. punktā minēto dokumentu saņemšanas tos izskata 30 kalendāro dienu laikā un pieņem lēmumu par to atbilstību normatīvo aktu prasībām.

55. Ražotāju organizācija ir tiesīga uzsākt plānoto darbību īstenošanu pirms šo noteikumu 54. punktā minētā lēmuma pieņemšanas, uzņemoties pilnu finanšu atbildības risku. Ja dienests pieņem lēmumu par iepirkuma procedūras neatbilstību normatīvo aktu prasībām, ražotāju organizācija no saviem līdzekļiem sedz visus ar šo noteikumu 49. punktā minēto darbību īstenošanu saistītos izdevumus.

56. Lai saņemtu šo noteikumu 48.1. apakšpunktā noteikto maksājumu, ražotāju organizācija līdz regulas Nr. [543/2011](http://eur-lex.europa.eu/eli/reg/2011/543?locale=LV) 69. panta 1. punktā minētajam termiņam iesniedz dienestā atbalsta iesniegumu (6. pielikums), pievienojot tam šādus dokumentus:

56.1. pasākumu īstenošanu apliecinošo darījumu dokumentu apliecinātas kopijas un darbības fonda konta izrakstu. Ja par precēm vai pakalpojumiem maksājumu uz piegādātāja kontu pārskaita nevis ražotāju organizācija, bet līzinga sabiedrība vai valsts akciju sabiedrība „Latvijas Attīstības finanšu institūcija Altum”, kas izsniegusi aizdevumu ražotāju organizācijai, tad iesniedz līzinga sabiedrības vai valsts akciju sabiedrības „Latvijas Attīstības finanšu institūcija Altum” apliecinātu maksājuma dokumentu;

56.2. finanšu līzinga gadījumā – maksājumu apliecinošus dokumentus par izdevumu summu, kas ražotāju organizācijai radusies, norēķinoties ar līzinga devēju, kā arī līzinga līguma kopiju, kurā paredzēts, ka pēc finanšu līzinga nomaksas prece paliek ražotāju organizācijas īpašumā;

56.3. ar preču pārdevēju un pakalpojumu sniedzēju noslēgtu līgumu apliecinātas kopijas;

56.4. darbu nodošanas un pieņemšanas aktu apliecinātas kopijas;

56.5. būvniecības gadījumā papildus iesniedz:

56.5.1. būvatļaujas kopiju ar atzīmi par būvdarbu uzsākšanas nosacījumu izpildi;

56.5.2. apliecinātu akta kopiju par būves pieņemšanu ekspluatācijā vai paskaidrojuma raksta vai apliecinājuma kartes kopiju ar atzīmi, ka būvdarbi veikti atbilstoši akceptētajai būvniecības iecerei;

56.6. šo noteikumu 41. punktā minētajos gadījumos – apliecinājumu, ka attiecīgā iekārta samazina izmantotā ūdens, kurināmā vai enerģijas patēriņu par 25 procentiem salīdzinājumā ar esošo;

56.7. saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 96. panta 1. un 2. punktu sagatavotu gada ziņojumu par darbības programmas īstenošanu (7. pielikums);

56.8. saistībā ar šo noteikumu 37.2.12., 37.3.13. un 37.4.5. apakšpunktā minētajām personāla izmaksām – informāciju par attiecīgo darbinieku darba mērķi, uzdevumiem un nostrādāto laiku saistībā ar darbības programmas īstenošanu;

56.9. dokumentus, kas apliecina ražotāju organizācijas ārpus organizācijas pārdotās produkcijas apjomu;

56.10. augu pasi vai etiķeti par ilggadīgo kultūraugu stādāmo materiālu, veicot šo noteikumu 37.1.1. apakšpunktā minētās darbības.

57. Ražotāju organizācija dienestā iesniedz:

57.1. šo noteikumu 56.7. apakšpunktā minēto gada ziņojumu pēc attiecīgā darbības programmas īstenošanas gada. Par pēdējo darbības programmas īstenošanas gadu ražotāju organizācija sagatavo nobeiguma ziņojumu saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 96. panta 4. punktu;

57.2. darbības programmas termiņa vidusposma novērtējumu, kas ir sagatavots saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 126. panta 3. punktu. Ja darbības programmas ilgums ir trīs gadi, ražotāju organizācija vidusposma novērtējumu iesniedz dienestā pēc otrā darbības programmas īstenošanas gada.

58. Iesniedzot atbalsta iesniegumu par šo noteikumu 37.5.2., 37.5.3., 37.6.4. un 37.7.17. apakšpunktā minētajām mācībām un konsultācijām, ražotāju organizācija pievieno dokumentu, kas apstiprina mācību stundu skaitu, dalībnieku skaitu un izpildītos uzdevumus.

59. Ražotāju organizācija apkopo iesniedzamos dokumentus un kopsavilkumā norāda dokumentu nosaukumus un lapu skaitu.

60. Lai saņemtu šo noteikumu 48.2. apakšpunktā minēto maksājumu, ražotāju organizācija dienestā iesniedz avansa maksājuma iesniegumu ([8. pielikums](http://likumi.lv/doc.php?id=232350#piel8)) līdz attiecīgā gada:

60.1. 31. janvārim par darbības programmas īstenošanu no 1. janvāra līdz 31. martam;

60.2. 30. aprīlim par darbības programmas īstenošanu no 1. aprīļa līdz 30. jūnijam;

60.3. 31. jūlijam par darbības programmas īstenošanu no 1. jūlija līdz 30. septembrim;

60.4. 31. oktobrim par darbības programmas īstenošanu no 1. oktobra līdz 31. decembrim.

61. Ražotāju organizācija šo noteikumu 60. punktā minētajam iesniegumam pievieno bankas izsniegtu garantiju par regulas Nr. [543/2011](http://eur-lex.europa.eu/eli/reg/2011/543?locale=LV) 71. panta 3. punktā minēto nodrošinājumu vai depozīta veidā ieskaita to dienesta kontā.

62. Lai ražotāju organizācija saņemtu šo noteikumu 48.3. apakšpunktā minēto maksājumu, tā dienestā iesniedz atbalsta iesniegumu ([8. pielikums](http://likumi.lv/doc.php?id=232350#piel8)), kam pievieno šo noteikumu 56.1., 56.2., 56.3., 56.4., 56.5., 56.6., 56.8. un 56.10. apakšpunktā minētos dokumentus, un nodrošina, ka:

62.1. iegādātā prece atrodas pie ražotāju organizācijas un ir tās īpašumā (izņemot finanšu līzingu) vai faktiskajā valdījumā;

62.2. atbilstoši plānotajai būvniecības iecerei un noteiktai būvju grupai – aktu par būves nodošanu ekspluatācijā vai papildinātu paskaidrojuma raksta vai apliecinājuma kartes kopiju ar atzīmi, ka būvdarbi veikti atbilstoši akceptētajai būvniecības iecerei, un, ja būvniecību veic vairākos posmos, – darbu nodošanas un pieņemšanas aktu apliecinātas kopijas.

63. Dienests 30 darbdienu laikā pēc šo noteikumu 60. un 62. punktā minēto maksājuma iesniegumu saņemšanas tos izskata un:

63.1. ja maksājuma iesniegumā iekļautie izdevumi atbilst apstiprinātajai darbības programmai, apstiprina attiecināmo izdevumu summu, sagatavo maksājuma uzdevumu par faktisko attiecināmo izdevumu atmaksu atbilstoši apstiprinātajā darbības programmā noteiktajai Eiropas Savienības finansējuma un privātā finansējuma proporcijai, ievērojot regulas Nr. 543/2011 70. pantā noteikto, triju darbdienu laikā veic pārskaitījumu uz ražotāju organizācijas norādīto darbības fonda kontu un par to informē ražotāju organizāciju;

63.2. ja maksājuma iesniegumā iekļautie izdevumi neatbilst apstiprinātajai darbības programmai, dienests neatbilstošo izdevumu summu neapstiprina un par to informē ražotāju organizāciju;

63.3. ja maksājumu iesniegumos norādītā informācija ir nepilnīga vai ja dienestam iesniegumu izvērtēšanai ir nepieciešama papildu informācija, izskatīšanas termiņu pagarina par 15 darbdienām no informācijas saņemšanas brīža.

64. Pēc šo noteikumu 56., 60. un 62. punktā minētā iesnieguma saņemšanas dienests veic pārbaudes saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 105. un 106. pantu. Dienests konstatēto pārkāpumu vai neatbilstību gadījumā piemēro šo noteikumu 14.pielikumā minētās finanšu korekcijas.

65. Ja, izvērtējot ražotāju organizācijas iesniegtos dokumentus, dienests konstatē, ka tajos nav norādīta visa nepieciešamā informācija vai arī tā ir norādīta nepilnīgi, dienests to rakstiski pieprasa ražotāju organizācijai. Ražotāju organizācija 10 darbdienu laikā no pieprasījuma paziņošanas dienas iesniedz dienestā pieprasīto informāciju.

**V. Izņemšana no tirgus, priekšlaicīga ražas novākšana un ražas nenovākšana**

66. Lai saņemtu atbalstu par atzītajiem produktiem, kas izņemti no tirgus bezmaksas izplatīšanai vai izplatīšanai uz citiem galamērķiem, ražotāju organizācija iesniedz dienestā iesniegumu ([9. pielikums](http://likumi.lv/doc.php?id=232350#piel9)), kam pievieno rakstisku apliecinājumu par to, ka no tirgus izņemtie produkti atbilst tirdzniecības standartiem.

67. Dienests vienas darbdienas laikā pēc šo noteikumu 66. punktā minētā iesnieguma saņemšanas informē Pārtikas un veterināro dienestu par ražotāju organizācijas plānoto atzīto produktu izņemšanu.

68. Dienests šo noteikumu 66. punktā minētajā iesniegumā norādītajā adresē pārbauda izņemšanai pakļauto atzīto produktu daudzumu un identitāti, bet Pārtikas un veterinārais dienests – šo produktu atbilstību regulas Nr. [543/2011](http://eur-lex.europa.eu/eli/reg/2011/543?locale=LV) 76. pantā minētajiem nosacījumiem.

69. Dienests piecu darbdienu laikā pēc šo noteikumu 66. punktā minētā iesnieguma saņemšanas un šo noteikumu 68. punktā minētajām pārbaudēm pieņem lēmumu par atbalsta piešķiršanu par produktiem, kas ir izņemti no tirgus brīvai izplatīšanai.

70. No tirgus izņemtajiem atzītajiem produktiem, kas paredzēti bezmaksas izplatīšanai uz šo noteikumu 72. punktā minētajiem galamērķiem, Pārtikas un veterinārais dienests veic pārbaudes vismaz 10 procentu apjomā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 108. panta 3. punktu.

71. To atzīto produktu iepakojums, kas tiek izņemti no tirgus bezmaksas izplatīšanai, ir marķēts saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 82. panta 2. punktu.

72. Atbilstoši regulas Nr. [1308/2013](http://eur-lex.europa.eu/eli/reg/2013/1308?locale=LV) 34. panta 4. punktam no tirgus izņemtos produktus piegādā:

72.1. labdarības organizācijām un fondiem;

72.2. vispārizglītojošām iestādēm, bērnu atpūtas nometnēm, slimnīcām, veco ļaužu pansionātiem, valsts sociālās aprūpes centriem;

72.3. soda izciešanas vietām.

73. Saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 80. panta 2. punktu no tirgus izņemto un izplatīšanai uz citiem galamērķiem paredzēto produkciju var piegādāt:

73.1. zooloģiskajiem dārziem un parkiem;

73.2. dzīvnieku patversmēm;

73.3. medību kolektīviem.

74. Dienests šo noteikumu 72. punktā minēto iestāžu sarakstu līdz kārtējā gada 1. novembrim publicē oficiālajā izdevumā "Latvijas Vēstnesis" un dienesta tīmekļa vietnē.

75. Šo noteikumu 72. punktā minētās iestādes nodrošina regulas Nr. [543/2011](http://eur-lex.europa.eu/eli/reg/2011/543?locale=LV) 83. panta 1. punktā minēto prasību izpildi. Šo noteikumu 73. punktā minētās iestādes nodrošina regulas Nr. [543/2011](http://eur-lex.europa.eu/eli/reg/2011/543?locale=LV) 83. panta 2. punktā minēto prasību izpildi.

76. Dienests šo noteikumu 69. punktā minēto atbalstu izmaksā daļēja maksājuma veidā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 72. pantu. Maksimālais atbalsts par atzītajiem produktiem, kas izņemti no tirgus, nepārsniedz regulas Nr. [543/2011](http://eur-lex.europa.eu/eli/reg/2011/543?locale=LV) XI pielikumā un šo noteikumu [10. pielikumā](http://likumi.lv/doc.php?id=232350#piel10) noteikto likmi.

77. Regulas Nr. [543/2011](http://eur-lex.europa.eu/eli/reg/2011/543?locale=LV) XI pielikumā minētajā produktu maksimālajā atbalsta summā ir ietverts gan Eiropas Savienības, gan ražotāju organizācijas līdzfinansējums.

78. Lai saņemtu atbalstu par platībām, kurās atzītā produkta raža ir novākta priekšlaikus vai nav novākta, ražotāju organizācija iesniedz dienestā iesniegumu ([9. pielikums](http://likumi.lv/doc.php?id=232350#piel9)).

79. Dienests vienas darbdienas laikā pēc šo noteikumu 78. punktā minētā iesnieguma saņemšanas informē Valsts augu aizsardzības dienestu par ražotāju organizācijas paredzēto priekšlaicīgu ražas novākšanu vai ražas nenovākšanu.

80. Dienests piecu darbdienu laikā pēc šo noteikumu 78. punktā minētā iesnieguma saņemšanas:

80.1. pirms ražas novākšanas vai ražas iestrādāšanas augsnē attiecīgo platību apseko kopā ar Valsts augu aizsardzības dienestu, kas pārliecinās, vai šajā platībā produkti nav bojāti un lauks ir labi kopts – kaitīgo organismu klātbūtne tajā ir minimāla, un sagatavo pārbaudes aktu par platībā esošo produktu stāvokli;

80.2. pārliecinās, vai priekšlaikus novāktie produkti ir piegādāti uz šo noteikumu 82. punktā minētajiem galamērķiem vai – ja raža nav novākta – atbalstam pieteiktajā atklātā lauka platībā tā ir iestrādāta augsnē, bet atbalstam pieteiktajā segtajā platībā augošie kultūraugi un raža ir nogādāti uz šo noteikumu 82. punktā minētajiem galamērķiem;

80.3. pieņem lēmumu piešķirt atbalstu par platībām, kurās atzītā produkta raža novākta priekšlaikus vai nav novākta, un to paziņo ražotāju organizācijai.

81. Dienests šo noteikumu 80.3. apakšpunktā minēto atbalstu izmaksā daļēja maksājuma veidā saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 72. pantu. Maksimālo atbalstu par šo noteikumu 37.6.2. apakšpunktā minētajām darbībām aprēķina, izmantojot šādu formulu:

A = (B x C x D), kur

A – atbalsta maksājums saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) 85. panta 4. punkta "b" apakšpunktu;

B – platība (ha), kurā raža ir novākta priekšlaikus vai nav novākta;

C – attiecīgā produkta vidējā ražība iepriekšējos trijos gados (t/ha);

D – attiecīgā produkta atbalsta likme saskaņā ar regulas Nr. [543/2011](http://eur-lex.europa.eu/eli/reg/2011/543?locale=LV) XI pielikumu vai šo noteikumu [10. pielikumu](http://likumi.lv/doc.php?id=232350#piel10).

82. Ražotāju organizācija ir tiesīga piegādāt priekšlaikus novāktos produktus:

82.1. komposta gatavošanai;

82.2. izejvielai biogāzes ražošanai.

83. Saskaņā ar Komisijas 2014. gada 29. septembra Deleģētās Regulas (ES) Nr. [1031/2014](http://eur-lex.europa.eu/eli/reg/2014/1031?locale=LV), ar ko nosaka turpmākus pagaidu ārkārtas atbalsta pasākumus konkrētu augļu un dārzeņu ražotājiem, (turpmāk – regula Nr. [1031/2014](http://eur-lex.europa.eu/eli/reg/2014/1031?locale=LV)) 1. pantu un šo noteikumu [V nodaļu](http://likumi.lv/doc.php?id=232350#n5) atzīta ražotāju organizācija un individuālais ražotājs var saņemt atbalstu par šo noteikumu 11. pielikumā minēto produktu izņemšanu no tirgus bezmaksas izplatīšanai vai izņemšanu no tirgus izplatīšanai uz citiem galamērķiem, vai par ražas nenovākšanu vai priekšlaicīgu novākšanu. Atbalsta apmērs nepārsniedz šo noteikumu 11. pielikumā noteikto maksimālo atbalsta likmi. Atbalstam var pieteikt platību, kas pārsniedz 0,3 hektārus.

84. Regulas Nr. [1031/2014](http://eur-lex.europa.eu/eli/reg/2014/1031?locale=LV) 1. panta 1. punktā minēto atbalstu piešķir par šādiem starp ražotāju organizācijām un ražotājiem, kuri nav ražotāju organizāciju biedri, saskaņā ar regulas Nr. [1031/2014](http://eur-lex.europa.eu/eli/reg/2014/1031?locale=LV) 3. pantu sadalītiem produktiem šādā daudzumā:

84.1. par āboliem un bumbieriem:

84.1.1. ražotāju organizācijām – par piecām tonnām;

84.1.2. individuālajiem ražotājiem – par 495 tonnām;

84.2. par tomātiem, burkāniem, gurķiem un kornišoniem:

84.2.1. ražotāju organizācijām – par 1017 tonnām;

84.2.2. individuālajiem ražotājiem – par 233 tonnām;

84.3. par šo noteikumu 11. pielikumā minētajiem produktiem:

84.3.1. ražotāju organizācijām – par 1359 tonnām;

84.3.2. individuālajiem ražotājiem – par 1641 tonnu.

85. Ja šo noteikumu 84. punktā minētais produktu daudzums ir pārsniegts, dienests atbalstam pieejamo produktu daudzumu samazina proporcionāli pieprasītajam apjomam.

86. Ne vēlāk kā piecas darbdienas pirms šo noteikumu 83. punktā minēto pasākumu īstenošanas Komisijas 2015. gada 7. augusta Deleģētās regulas (ES) 2015/1369, ar kuru groza Deleģēto regulu (ES) Nr. 1031/2014, ar ko nosaka turpmākus pagaidu ārkārtas atbalsta pasākumus konkrētu augļu un dārzeņu ražotājiem, 1. panta 1. punkta "b" apakšpunktā noteiktajā laikposmā ražotāju organizācija vai individuālais ražotājs (tostarp ražotāju grupā ietilpstošais ražotājs) iesniedz dienestā iesniegumu (12. vai 13.pielikums) atbalsta saņemšanai par produktu izņemšanu no tirgus bezmaksas izplatīšanai, izplatīšanai uz citiem galamērķiem, par ražas nenovākšanu vai novākšanu priekšlaikus. Iesniegumā norādīto atbalsta summu aprēķina atbilstoši regulas Nr. 1031/2014 4., 5., 6. un 7. panta nosacījumiem. Pēc attiecīgā iesnieguma saņemšanas dienests, Pārtikas un veterinārais dienests un Valsts augu aizsardzības dienests atbilstoši kompetencei veic pārbaudi saskaņā ar šo noteikumu 68. punktu, kā arī 80.1. un 80.2. apakšpunktu.

87. Individuālie ražotāji atbalstu par šo noteikumu 11. pielikumā minēto produktu izņemšanu no tirgus bezmaksas izplatīšanai vai izplatīšanu uz citiem galamērķiem saņem, slēdzot līgumu ar ražotāju organizāciju saskaņā ar regulas Nr. [1031/2014](http://eur-lex.europa.eu/eli/reg/2014/1031?locale=LV) 5. panta 3. un 4. punktu.

88. Atbilstoši šo noteikumu 87. punktā minētajam līgumam individuālie ražotāji produktus piegādā uz šo noteikumu 72. un 73. punktā minētajam galamērķim. Ja raža novākta priekšlaikus, produktus piegādā uz šo noteikumu82. punktā minēto galamērķi.

89. Lai pretendētu uz atbalstu par atzītajiem produktiem, kas izņemti no tirgus bezmaksas izplatīšanai vai izplatīšanai uz citiem galamērķiem, ražotāju organizācija papildus šo noteikumu 86. punktā minētajam iesniegumam iesniedz:

89.1. informāciju par ražotājiem, kuri nav ražotāju organizāciju biedri, bet kuri ir noslēguši līgumu ar ražotāju organizāciju par produktu izņemšanu no tirgus bezmaksas izplatīšanai vai izplatīšanai uz citiem galamērķiem saskaņā ar regulas Nr. [1031/2014](http://eur-lex.europa.eu/eli/reg/2014/1031?locale=LV) 5. panta 3. punktu. Informācijā norāda ražotāja nosaukumu, adresi, kontaktinformāciju un faktiskās platības;

89.2. rakstisku apliecinājumu par to, ka no tirgus izņemtie produkti atbilst tirdzniecības standartiem, ja produkti tiek izņemti no tirgus.

90. Pēc dienesta kontrolēm atbilstoši regulas Nr. [1031/2014](http://eur-lex.europa.eu/eli/reg/2014/1031?locale=LV) 8. pantam un apstiprinājuma saņemšanas ražotāju organizācija vai individuālais ražotājs veic šo noteikumu 86. punktā minētās darbības.

91. Atbalsta saņemšanai par šo noteikumu 83. punktā minētajām darbībām ražotāju organizācija regulas Nr. [1031/2014](http://eur-lex.europa.eu/eli/reg/2014/1031?locale=LV) 9. pantā noteiktajā termiņā dienestā iesniedz:

91.1. kredītiestādes apliecinātu dokumentu par to, ka ražotāju organizācija ir samaksājusi tās biedram atbalstu (iekļaujot gan Eiropas Savienības, gan ražotāju organizācijas finansējumu) par šo noteikumu 83. punktā minētajām ārkārtas darbībām. Maksājumu veic, izmantojot ražotāju organizācijas darbības fondu;

91.2. transporta, šķirošanas vai fasēšanas izmaksu apliecinošo dokumentu atvasinājumus, kas sagatavoti, ievērojot normatīvos aktus dokumentu izstrādes un noformēšanas jomā un regulas Nr. [543/2011](http://eur-lex.europa.eu/eli/reg/2011/543?locale=LV) 80. un 81. panta nosacījumus;

91.3. to dokumentu atvasinājumus, kas apliecina produktu piegādi uz šo noteikumu 72., 73. un 82. punktā minētajiem galamērķiem un kas ir sagatavoti, ievērojot prasības normatīvajos aktos dokumentu izstrādes un noformēšanas jomā.

92. Ražotāju organizācija 10 darbdienu laikā pēc atbalsta saņemšanas par produktiem, kas izņemti no tirgus bezmaksas izplatīšanai vai izplatīšanai uz citiem galamērķiem, norēķinās ar individuālo ražotāju atbilstoši regulas Nr. [1031/2014](http://eur-lex.europa.eu/eli/reg/2014/1031?locale=LV) 5. panta 4. punktam un iesniedz dienestā maksājumu apliecinošu dokumentu atvasinājumus.

93. Individuālais ražotājs, lai saņemtu atbalstu par šo noteikumu 83. punktā minēto pasākumu īstenošanu, regulas Nr. [1031/2014](http://eur-lex.europa.eu/eli/reg/2014/1031?locale=LV) 9. pantā noteiktajā termiņā iesniedz dienestā to dokumentu atvasinājumus, kas apliecina produktu piegādi uz šo noteikumu 82. punktā minētajiem galamērķiem un kas ir sagatavoti, ievērojot prasības normatīvajos aktos dokumentu izstrādes un noformēšanas jomā.

94. Regulā Nr. [1031/2014](http://eur-lex.europa.eu/eli/reg/2014/1031?locale=LV) minētā kompetentā iestāde ir dienests. Dienests īsteno regulas Nr. [1031/2014](http://eur-lex.europa.eu/eli/reg/2014/1031?locale=LV) 2. panta 3. apakšpunktā, kā arī 8., 9. un 10. pantā minētās paziņošanas, pārbaudes un kontroles pasākumus.

**VI. Paziņojumi un ziņošana**

95. Regulas Nr. [543/2011](http://eur-lex.europa.eu/eli/reg/2011/543?locale=LV) 97. pantā minēto informāciju Eiropas Komisijai sniedz dienests.

96. Dienests, sagatavojot šo noteikumu 95. punktā noteikto informāciju, tajā iekļauj arī ziņas par regulas Nr. 543/2011 96. panta 5. punktā minētiem gadījumiem.

97. Ražotāju organizācija, kura kārtējā gadā dienestā neiesniedz darbības programmu saskaņā ar šo noteikumu [28. punktu](http://likumi.lv/doc.php?id=232350#p24), līdz attiecīgā gada 15. septembrim dienestā iesniedz informāciju par produkcijas ražošanas apjomu atbilstoši šo noteikumu 7. pielikuma A.1. sadaļai.

**VII. Noslēguma jautājumi**

98. Atzīt par spēku zaudējušiem Ministru kabineta 2011. gada 21. jūnija noteikumus Nr. 453 “Noteikumi par augļu un dārzeņu ražotāju organizāciju atzīšanu, to darbības nosacījumiem un kontroli, kā arī kārtību, kādā piešķir, administrē un uzrauga Eiropas Savienības atbalstu augļu un dārzeņu ražotāju organizācijām” (Latvijas Vēstnesis, 2011, 100. nr.; 2013, 169., 234. nr.; 2014, 207. nr.; 2015, 20., 184. nr.).

99. Šo noteikumu 47. punktā un 56.2. apakšpunktā minētos nosacījumus ieguldījumiem piemēro, ja līgums ar līzinga kompāniju par preču piegādi noslēgts un pirmā samaksa par līzinga objektu iemaksāta pēc šo noteikumu spēkā stāšanās.

Ministru prezidents Māris Kučinskis

Zemkopības ministrs Jānis Dūklavs

02.05.2016. 9:24

6442

D.Freimane

67027454, Dace.Freimane@zm.gov.lv